**Ministru kabineta rīkojuma projekta**

**“Par līdzfinansējuma piešķiršanu Madonas novada pašvaldībai”** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 5.13. apakšpunkts nosaka ministrijai uzdevumu izstrādāt jaunatnes militāri patriotiskās audzināšanas politikas pamatnostādnes, bet 7.2. apakšpunkts – tiesības iesaistīt nozares politikas jautājumu risināšanā  ministriju, citu valsts pārvaldes iestāžu, pašvaldību un citu institūciju pārstāvjus.Starp Aizsardzības ministriju (turpmāk – AM), Ošupes pagasta padomi, Pulkveža Oskara Kalpaka piemiņas fondu un Anitu Kalpaku-Borovkovu 2009. gada 29. jūnijā tika noslēgta vienošanās Nr. C–216/AM/2009 (turpmāk – Vienošanās) par sadarbību Oskara Kalpaka piemiņas uzturēšanā nekustamā īpašuma “Liepsalas” daļā, kas atrodas Madonas novada Ošupē (turpmāk – nekustamais īpašums “Liepsalas”), nodrošinot tā apsaimniekošanu, kā arī organizējot ikgadējos pasākumus. Ar 2009. gada 1. jūliju Ošupes pagasta padomes saistību un tiesību pārņēmēja ir Madonas novada pašvaldība. Vienošanās 2.3.2. apakšpunkts paredz, ka AM līdzfinansē nekustamā īpašuma “Liepsalas” apsaimniekošanu, ja tiek izdots attiecīgs Ministru kabineta (turpmāk – MK) rīkojums.Pamatojoties uz Latvijas Republikas Augstākās tiesas Civillietu departamenta 2015. gada 4. septembra Spriedumu lietā Nr. C33348909, ar kuru īpašuma tiesības uz nekustamo īpašumu “Liepsalas” Ošupes pagastā, Madonas novadā tika atzītas Jūlijai Ārijai Faltenai (*Julie Arija Faltens*), 2015. gada 2. decembrī pie Vienošanās starp AM, Ošupes pagasta padomi, Pulkveža Oskara Kalpaka piemiņas fondu un Jūliju Āriju Faltenu tika noslēgta vienošanās Nr. C–140/AM/2015, ar kuru Anitas Kalpakas-Borovkovas īpašuma tiesības un saistības pārņēma Jūlija Ārija Faltena. Nolūkā piešķirt līdzfinansējumu nekustamā īpašuma “Liepsalas” apsaimniekošanai MK līdz šim ir izdevis rīkojumus “Par līdzfinansējumu Madonas novada pašvaldībai”: 2009. gada 19. novembrī (Nr. 790); 2010. gada 11. augustā (Nr. 465); 2011. gada 13. decembrī (Nr. 648); 2012. gada 7. augustā (Nr. 372);2013. gada 21. augustā (Nr. 385); 2014. gada 14. oktobrī (Nr. 576);2015. gada 15. decembrī (Nr. 787); 2016. gada 5. jūlijā (Nr. 373);2017. gada 14. jūnijā (Nr. 312);2018. gada 28. maijā (Nr. 226).Nekustamais īpašums “Liepsalas” ir pirmās Latvijas karaspēka vienības komandiera pulkveža Oskara Kalpaka dzimtās mājas. Tajās notiek tādi ikgadēji pasākumi kā plkv. Oskara Kalpaka dzimšanas dienai veltīti pasākumi 6. janvārī, Karoga svētki septembrī un Lāčplēša dienai veltīts piemiņas brīdis 11. novembrī, kā arī dažādi pasākumi ar jaunsargu un vietējās pašvaldības jauniešu iesaisti. Līdzfinansējuma piešķiršana Madonas novada pašvaldībai nepieciešama, lai nodrošinātu plkv. Oskara Kalpaka piemiņas saglabāšanu un veicinātu jaunatnes militāri patriotisko audzināšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nekustamais īpašums “Liepsalas” (kadastra Nr. 7082 011 0051) ir reģistrēts Zemesgrāmatā un pieder Jūlijai Ārijai Faltenai. Saskaņā ar noslēgto Vienošanos īpašniece ir deleģējusi pašvaldībai veikt nekustamā īpašuma “Liepsalas” apsaimniekošanu.Vienošanās un tās 2012. gada 7. septembra grozījumi paredz, ka Vienošanās izpildē iesaistītās puses (izņemot nekustamā īpašuma “Liepsalas” īpašnieci un nodibinājumu “Pulkveža Oskara Kalpaka piemiņas fonds”) kalendāra gadā finansē Īpašuma apsaimniekošanu, izmaksas sadalot uz pusēm starp AM un Ošupes pagasta pārvaldi. Saskaņā ar Vienošanās 2.3. apakšpunktu AM piešķir līdzekļus nekustamā īpašuma “Liepsalas” apsaimniekošanai, ja tiek izdots attiecīgs MK rīkojums, un līdzfinansē ½ daļu nekustamā īpašuma “Liepsalas” apsaimniekošanas kārtējā gada tāmes, bet ne vairāk kā 5000 latu (7115 *euro*) no tās. Tā kā nekustamā īpašuma “Liepsalas” uzturēšanas minimālā tāme saskaņā ar Ošupes pagasta pārvaldes aprēķiniem no 2009. gada līdz 2012. gada nogalei bija 5703,91 lats (8116 *euro*) gadā, AM ierobežotās finanšu līdzekļu pieejamības dēļ nekustamā īpašuma “Liepsalas” apsaimniekošanai no 2013. līdz 2017. gadam un līdzīgi arī 2018. gada budžetā ieplānoja 2852 latus jeb 4058 *euro*. AM 2019. gada budžetā nav brīvu līdzekļu, kurus novirzīt nekustamā īpašuma “Liepsalas” pieaugušo apsaimniekošanas izmaksu segšanai (uzturēšanas minimālā tāme 2019. gadā – 11 038,13 *euro*). AM ir vienojusies ar Ošupes pagasta pārvaldi, ka apsaimniekotājs ir gatavs rīkoties ar tādu finanšu līdzekļu daudzumu, kādu ministrija var piešķirt.Normatīvais akts paredz piešķirt Madonas novada pašvaldībai no AM 2019. gada budžeta līdzekļiem 4058 *euro* nekustamā īpašuma “Liepsalas” apsaimniekošanai 2019. gadā. Jūlija Ārija Faltena ir izteikusi vēlēšanos dāvināt īpašumu AM, savukārt AM – gatavību pārņemt nekustamo īpašumu “Liepsalas” tad, kad tiks sakārtotas nekustamā īpašuma būvju īpašumtiesības. Kamēr notiek nekustamā īpašuma pārņemšanas process, AM turpina daļēji finansēt nekustamā īpašuma “Liepsalas” apsaimniekošanu saskaņā ar Vienošanos. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Madonas novada pašvaldība. |
| 4. | Cita informācija | Rīkojuma projekta izpildi 2019. gadā AM nodrošinās atbilstoši tai piešķirtajiem valsts budžeta līdzekļiem budžeta programmas 30.00.00 “Valsts aizsardzības politikas realizācija” ietvaros no pārējiem valsts budžeta uzturēšanas izdevumu transfertiem pašvaldībām paredzētajiem līdzekļiem. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pulkveža Oskara Kalpaka dzimtās piemiņas vietas “Liepsalas” apmeklētāji, tai skaitā jaunsargi un skolēni. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Madonas novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidenta biedrs,

aizsardzības ministrs Artis Pabriks

Daiga Ozola, 67335273

Daiga.Ozola@mod.gov.lv